
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI
	              Bucureşti, 5.04.2022            

              PLx 98/2022


AVIZ
Asupra
Proiectului de Lege pentru aprobarea Ordonanţei Guvernului nr.8/2022 privind interoperabilitatea sistemelor de tarifare rutieră electronică şi facilitarea schimbului transfrontalier de informaţii cu privire la neplata tarifelor rutiere

    În conformitate cu prevederile art.95 și 117 alin. (3) din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, în procedură de urgență, cu Proiectul  de Lege pentru aprobarea Ordonanţei Guvernului nr.8/2022 privind interoperabilitatea sistemelor de tarifare rutieră electronică şi facilitarea schimbului transfrontalier de informaţii cu privire la neplata tarifelor rutiere, cu adresa nr. PLx 98, înregistrat cu nr. 4c-13/192 din data de 15 martie 2022.

   Senatul,  în calitate  de primă  Cameră  sesizată, a adoptat iniţiativa legislativă în şedinţa din  7 martie 2022.
   Potrivit dispoziţiilor art.75 din Constituţia României, republicată, şi ale art.91 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

   Proiectul de lege are ca obiect de reglementare transpunerea Directivei (UE) 2019/520 a Parlamentului European şi a Consiliului din 19 martie 2019 privind interoperabilitatea sistemelor de taxare rutieră electronică şi facilitarea schimbului transfrontalier de informaţii cu privire la neplata taxelor rutiere în cadrul Uniunii. Potrivit expunerii de motive, prin proiect se stabileşte cadrul general şi condiţiile care trebuie îndeplinite în vederea asigurării interoperabilităţii sistemelor de tarifare rutieră electronică pentru utilizarea infrastructurii rutiere de pe teritoriul României, cu sistemele de tarifare rutieră electronică similare din Uniunea Europeană, precum şi cadrul general şi condiţiile care trebuie îndeplinite în vederea asigurării schimbului transfrontalier de informaţii privind vehiculele înmatriculate şi deţinătorii acestora, în cazul în care a fost constatată o neplată a tarifelor rutiere, de orice fel, în statele membre ale Uniunii Europene. Totodată, se stabilesc tehnologiile care sunt utilizate de sistemele de tarifare rutieră care pot fi date în exploatare în România şi care necesită, în scopul colectării tarifelor rutiere, instalarea sau utilizarea unui echipament de bord (OBE), se stabilesc condiţiile în care se acordă înregistrarea în România a furnizorilor serviciului european de taxare rutieră electronică (SETRE), se stabilesc obligaţiile entităţilor din România care percep tarife rutiere, obligaţiile utilizatorilor SETRE şi se propune instituirea unui organism de conciliere, desemnat în scopul medierii între entităţile care percep tarifele rutiere pe domeniile SETRE de pe teritoriul României şi furnizorii SETRE cu care acestea au încheiate contracte, sau cu care se află în negocieri pentru încheierea unor astfel de contracte. Proiectul prevede desemnarea de catre Ministerul Transporturilor şi Infrastructurii a organismelor autorizate să aplice sau să supravegheze procedura de evaluare a conformităţii cu specificaţiile sau a caracterului adecvat pentru utilizare şi notificarea acestora către Comisia Europeană, înfiinţarea registrului electronic naţional, operaţionalizat de ICI Bucureşti, şi se stabileşte conţinutul acestuia, iar înregistrarea informaţiilor privind domeniile SETRE şi furnizorii SETRE în Registrul electronic naţional se efectuează în baza unei proceduri elaborate de ICI Bucureşti.   
    Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut inițiativa legislativă în şedinţa din 5 aprilie 2022.
   Membrii Comisiei au examinat inițiativa legislativă supusă avizării, expunerea de motive și  avizul favorabil al Consiliului Legislativ.
   În urma dezbaterilor s-a hotărât, cu majoritate  de voturi, avizarea favorabilă a proiectului de lege.
   Proiectul de lege face parte din categoria legilor ordinare.
                      PREŞEDINTE,                                              SECRETAR,
               Laura-Cătălina VICOL CIORBĂ                Ladanyi Laszlo-Zsolt

Consilier parlamentar,

Andrada Armencea

